એક દિવસની વાત છે. પ્યારા પોપટભાઈ વિશ્ર્વભ્રમણ કરવા માટે નીકળ્યા અને તેમણે જોયું કે આજકાલના બુદ્ધિશાળી લોકો તો સાયબર કાફેમાં કમ્પ્યુટર પર જ બેઠા હોય છે. ત્યાં બેઠાં-બેઠાં બધા સાથે વાતો કરે, મજા માણે અને આપણે તો બસ આમ એક વૃક્ષ પરથી બીજા વૃક્ષ પર જ જઈ રહેવાનું ! આવું કંઈ જીવન હોય ! આમ સતત પોપટભાઈ વિચારતા જાય અને પાછા પોતાના મનને આશ્ર્વાસન આપતા જાય કે ના... ભાઈ ના... એવું કંઈ ન હોય. હું પણ કંઈક બદલાવ જરુર લાવીશ. અને અચાનક પોપટભાઈના મનમાં વિચાર ઝબક્યો કે ચાલ, હું એક કાફે અહીં જંગલમાં ખોલું અને મારા મિત્રોને કોમ્પ્યુટર શીખવું. અમે બધાં ગીતો પણ સાંભળી શકીએ. ગેમ રમી શકીએ અને વિદેશમાં રહેલા મિત્રો સાથે ચેટીંગ પણ કરી શકીએ. આમ વિચારીને પોપટભાઈએ તો જંગલમાં પચ્ચીસ-ત્રીસ કમ્પ્યુટર સાથે એક કાફે ખોલ્યું અને ચકલી, કાબર, કાગડો, કબૂતર, મેના, હોલો, મોર, લક્કડખોડ વગેરે પક્ષીઓ દરરોજ કાફેમાં આવતાં થયાં અને ઇન્ટરનેટનો આનંદ લેવા લાગ્યાં. તેઓ તો ફેસબૂકમાં ચેટીંગ કરવા લાગ્યાં હતાં. ચતુર અને હોશિયાર પક્ષીઓ !